paragraph_text: S uspjehom je sudjelovao na arhitektonskim natječajima i osvajao prve nagrade na natječajima za Hotel Meteor u Makarskoj (1970.), Dom JNA u Splitu (1979.), sportsku dvoranu u Sinju (1985.) i Poslovno – trgovački centar u Makarskoj (1989.), a na natječaju za hotel Park II u Splitu (1985.) dobio je drugu nagradu. Arhitekt Rožić dobitnik je i Nagrade Grada Zagreba za Hotel Maestral u Brelima, s De Lucom, Salajem i Bernardijem (1966.), Nagrade Vladimir Nazor (1971.), Nagrade za umjetnost lista Slobodna Dalmacija (1971.), Nagrade 14. Zagrebačkog salona (1979.) i godišnje Nagrade građevinske službe JNA (1980.). Među brojnim priznanjima je i ono za poseban doprinos razvoju turizma povodom 100-te obljetnice turizma u Makarskoj (2006.).